<classify> BINTI wa miaka 13 aliyetembea zaidi ya kilometa 48 kukimbia mateso ya mama wa kambo wilayani Chamwino mkoani Dodoma, atarudi shuleni na ataishi kwa mama yake mzazi.Uamuzi huo umetolewa baada ya kikao cha maafikiano baina ya Jeshi la Polisi na Ofisi ya Ustawi wa Jamii Wilaya ya Chamwino. Binti huyo alikuwa akisoma darasa la tano katika Shule ya Msingi Mlowa Barabarani, alikatisha masomo Septemba mwaka jana kwa madai ya kuchoshwa na mateso ya mama wa kambo ikiwemo kunyimwa chakula na kutishiwa kuwekewa sumu kwenye chakula.Aliamua kutoroka huku akiltembea zaidi ya kilomita 48 kwa mguu kutoka Mlowa Wilaya ya Chamwino hadi Mkonze katika Manispaa ya Dodoma, ambako alifanikiwa kupata kazi za ndani.Kutokana na sakata hilo, Jeshi la Polisi likawashikilia watu wanne akiwemo baba mzazi wa binti huyo, Juma Wilson, mama mzazi Mariam Ngosi, mama wa kambo Jackline Mlonga, wote wakazi wa Mlowa Barabarani Wilaya ya Chamwino na Sarafina Kwili anayeishi Mkonze, ambaye alikuwa akiishi na binti kama mfanyakazi wa kazi za ndani.Ofisa Ustawi wa Jamii Wilaya ya Chamwino, Faraja Maduhu alisema baada ya watuhumiwa hao kupelekwa kituo cha polisi na kuchukuliwa maelezo, walipelekwa Ofisi ya Ustawi wa Jamii kuwasikiliza na kuona ni namna gani mtoto huyo atarudi shuleni na kuwa kwenye mikono salama ili kulinda makuzi na ustawi wake.Tulikaa pamoja Jeshi la Polisi na Ustawi wa Jamii na kila mmoja alijieleza na mwisho tukakubaliana Sarafina Kwili ambaye alikuwa akikaa na binti huyo kama mfanyakazi wa ndani alipe shilingi 300,000 kama fidia na atagharamia gharama zote za mchakato wa binti huyo kurudi tena shuleni, alisema Maduhu.Maduhu alisema mchakato wa kumrudisha binti huyo shuleni ,umeanza na ikiwezekana wiki ijayo ataanza masomo na atapelekwa darasa la sita. Aidha, alisema binti huyo alipelekwa maabara na kuchukuliwa vipimo mbalimbali ikiwemo Ukimwi, magonjwa ya zinaa na mimba, lakini hakukutwa na maambukizi yoyote.Tumekubaliana mtoto ataishi kwa mama yake mzazi chini ya usimamizi wa Ofisi ya Ustawi wa Jamiii na Jeshi la Polisi Wilaya ya Chamwino. Ofisa Maendeleo ya Jamii wilayani Chamwino, Sophia Swai aliwataka wazazi kuhakikisha mtoto anapokuwa haonekani nyumbani, wafuate tararibu zinazohusisha vyombo vya dola na si kutafuta kimya kimya.Awali binti huyo alidai chanzo cha kutoroka ni manyanyaso aliyokuwa alipata kutoka kwa mama wa kambo. Alikuwa akininyima chakula unatoka shuleni unafika nyumbani haukuti chakula wamemaliza chote nikimuuliza mama anasema unadai chakula kwani wewe ndio umenioa, siku nyingine akasema ataniwekea sumu kwenye chakula Jambo hilo likawa linaniumiza sana na kunipa mawazo, alidai.Baba mzazi wa binti huyo, Juma Wilson wakati wa mahojiano, alisema binti huyo alitoroka shuleni Septemba 27, mwaka jana huku akiwa ameacha madaftari yake darasani. Mratibu wa Shirika lisilokuwa na Kiserikali la Woman Wake Up WOWAP, Nasra Suleiman ambao ndio waliliibua sakata hilo na kufanikisha watuhumiwa katika Kituo cha Polisi Chamwino amesema serikali iongeze nguvu katika kupambana na vitendo vya ukatili.  <topic>: kitaifa 